คือหนูมีอะไรกับแฟนหลังวันไข่ตก1วันไม่ได้ป้องกันคะแต่ได้กินยาคุมฉุกเฉินไปแล้วก็ได้มีอีกครั้งแต่ครั้งที่2นี้หนูไม่ได้กินยาคุมฉุกเฉินคะ คือหนูอยากทราบว่าหนูมีโอกาสท้องมั้ยค่ะ
สวัสดีค่ะ การมีเพศสัมพันธ์ในช่วงวันไข่ตก หรือช่วงที่ไม่ใช่ระยะปลอดภัย ย่อมมีโอกาสที่จะตั้งครรภ์ได้ส่วนยาคุมฉุกเฉินนั้น ก็ไม่สามารถป้องกันการตั้งครรภ์ได้ 100% โดยประสิทธิภาพในการป้องกันการตั้งครรภ์ของยาคุมฉุกเฉิน จะขึ้นอยู่กับความรวดเร็วในการทานหลังจากมีเพศสัมพันธ์ หากได้ทานภายในไม่เกิน 12 ชั่วโมงหลังจากมีเพศสัมพันธ์ จะช่วยป้องกันการตั้งครรภ์ประมาณ 95% หากทานภายใน 12-24 ชั่วโมง จะป้องกันการตั้งครรภ์ได้ประมาณ 85% หากทานภายใน 24-48 ชั่วโมง จะป้องกันการตั้งครรภ์ได้ประมาณ 75% หากทานภายใน 48-72 ชั่วโมง จะป้องกันการตั้งครรภ์ได้ประมาณ 58% ดังนั้น โอกาสในการตั้งครรภ์จึงยังมีอยู่ได้สำหรับการมีเพศสัมพันธ์ในครั้งที่ 2 ที่ไม่ได้ป้องกัน ก็ย่อมจะมีโอกาสตั้งครรภ์ได้ ดังนั้น หลังจากที่มีเพศสัมพันธ์ไปแล้วประมาณ 2 สัปดาห์ ก็ควรตรวจหาการตั้งครรภ์ดูด้วยค่ะหากตรวจไม่พบการตั้งครรภ์ และหลังจากนี้ หากจะมีเพศสัมพันธ์บ่อยๆ ก็ควรใช้วิธีคุมกำเนิดที่มีประสิทธิภาพสูงกว่ายาคุมฉุกเฉิน เช่น ยาเม็ดคุมกำเนิด ยาฉีดคุมกำเนิด แผ่นแปะคุมกำเนิด เป็นต้น ซึ่งจะช่วยป้องกันการตั้งครรภ์ได้มากกว่า 99% ค่ะ